CELEX: 62019CN0692
Language: el
Date: 2019-09-19 00:00:00
Title: Υπόθεση C-692/19: Αίτηση προδικαστικής αποφάσεως την οποία υπέβαλε το Watford Employment Tribunal (Ηνωμένο Βασίλειο) στις 19 Σεπτεμβρίου 2019 – B κατά Yodel Delivery Network Ltd

16.12.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 423/24
            
         
      Αίτηση προδικαστικής αποφάσεως την οποία υπέβαλε το Watford Employment Tribunal (Ηνωμένο Βασίλειο) στις 19 Σεπτεμβρίου 2019 – B κατά Yodel Delivery Network Ltd
      (Υπόθεση C-692/19)
      (2019/C 423/30)
      Γλώσσα διαδικασίας: η αγγλική
      
         Αιτούν δικαστήριο
      
      Watford Employment Tribunal
      
         Διάδικοι στην υπόθεση της κύριας δίκης
      
      
         Ενάγων: B
      
         Εναγομένη: Yodel Delivery Network Ltd
      
         Προδικαστικά ερωτήματα
      
      
                  1)
               
               
                  Αντιτίθεται η οδηγία 2003/88/ΕΚ (1), σχετικά με ορισμένα στοιχεία της οργάνωσης του χρόνου εργασίας, σε διατάξεις της εθνικής νομοθεσίας βάσει των οποίων ο εργαζόμενος οφείλει να παρέχει εξ ολοκλήρου την εργασία ή το σύνολο των υπηρεσιών που απαιτούνται από αυτόν «αυτοπροσώπως» προκειμένου να εμπίπτει στο πεδίο εφαρμογής της οδηγίας;
               
            
                  2)
               
               
                  Ειδικότερα:
                  
                              2.1
                           
                           
                              Το γεγονός ότι ο εργαζόμενος έχει το δικαίωμα να ορίσει υπεργολάβους ή να υποκαταστήσει τρίτους στην εκτέλεση του συνόλου ή μέρους της εργασίας ή των υπηρεσιών που οφείλει να παράσχει αποκλείει τον χαρακτηρισμό του ως εργαζομένου υπό την έννοια της οδηγίας 2003/88/ΕΚ, είτε:
                              
                                          2.1.1
                                       
                                       
                                          σε κάθε περίπτωση (το δικαίωμα υποκατάστασης δεν συνάδει με την ιδιότητα του εργαζομένου)· ή
                                       
                                    
                                          2.1.2
                                       
                                       
                                          μόνο για το χρονικό διάστημα κατά το οποίο ασκεί το εν λόγω δικαίωμα υποκατάστασης (οπότε δύναται να θεωρείται εργαζόμενος κατά τα χρονικά διαστήματα που παρέχει ο ίδιος την εργασία ή τις υπηρεσίες);
                                       
                                    
                        
                              2.2
                           
                           
                              Είναι κρίσιμο για την αναγνώριση της ιδιότητας του εργαζομένου υπό την έννοια της οδηγίας 2003/88/ΕΚ το στοιχείο ότι ο ενάγων δεν έχει κάνει πραγματική χρήση του δικαιώματος να ορίσει υπεργολάβο ή άλλον υποκατάστατο, ενώ άλλοι, οι οποίοι απασχολούνται υπό τους ίδιους, κατ’ ουσίαν, όρους το έχουν πράξει;
                           
                        
                              2.3
                           
                           
                              Είναι κρίσιμο για την αναγνώριση της ιδιότητας του εργαζομένου υπό την έννοια της οδηγίας 2003/88/ΕΚ το στοιχείο ότι άλλες οντότητες, συμπεριλαμβανομένων εταιριών και κοινοπραξιών περιορισμένης ευθύνης, απασχολούνται υπό τους ίδιους, κατ’ ουσίαν, όρους με τον ενάγοντα;
                           
                        
            
                  3)
               
               
                  Είναι κρίσιμο για την αναγνώριση της ιδιότητας του εργαζομένου υπό την έννοια της οδηγίας 2003/88/ΕΚ το στοιχείο ότι ο φερόμενος ως εργοδότης δεν είναι υποχρεωμένος να αναθέτει εργασία στον ενάγοντα, ήτοι ότι τυχόν προσφορά εργασίας γίνεται περιστασιακά, και/ή το στοιχείο ότι ο ενάγων δεν υποχρεούται να αποδεχθεί την προσφορά αυτή, ήτοι το γεγονός ότι [η εργασία προσφέρεται πάντοτε] «υπό την επιφύλαξη του απόλυτου δικαιώματος του ταχυμεταφορέα να μην αποδεχθεί την προσφερόμενη εργασία»;
               
            
                  4)
               
               
                  Είναι κρίσιμο για την αναγνώριση της ιδιότητας του εργαζομένου υπό την έννοια της οδηγίας 2003/88/ΕΚ το στοιχείο ότι ο ενάγων δεν υποχρεούται να εργάζεται αποκλειστικά για τον φερόμενο ως εργοδότη, αλλά δύναται να παρέχει εκ παραλλήλου παρόμοιες υπηρεσίες σε οποιονδήποτε τρίτο, συμπεριλαμβανομένων των άμεσων ανταγωνιστών του φερόμενου ως εργοδότη;
               
            
                  5)
               
               
                  Είναι κρίσιμο για την αναγνώριση της ιδιότητας του εργαζομένου υπό την έννοια της οδηγίας 2003/88/ΕΚ το στοιχείο ότι ο ενάγων δεν έχει κάνει πραγματική χρήση του δικαιώματος να παρέχει παρόμοιες υπηρεσίες σε τρίτους, ενώ άλλοι, οι οποίοι απασχολούνται υπό τους ίδιους, κατ’ ουσίαν, όρους, το έχουν πράξει;
               
            
                  6)
               
               
                  Με ποιον τρόπο θα πρέπει να υπολογίζεται, υπό την έννοια του άρθρου 2, παράγραφος 1, της οδηγίας 2003/88/ΕΚ ο χρόνος εργασίας του εργαζομένου σε περιπτώσεις κατά τις οποίες δεν απαιτείται μεν από τον ενάγοντα να εργάζεται συγκεκριμένες ώρες, αλλά του παρέχεται η δυνατότητα να καθορίζει ο ίδιος το ωράριο εργασίας του εντός συγκεκριμένων παραμέτρων, π.χ. μεταξύ των ωρών 7.30 π.μ. και 9 μ.μ.; Ειδικότερα, με ποιον τρόπο θα πρέπει να υπολογίζεται ο χρόνος εργασίας όταν:
                  
                              6.1.
                           
                           
                              Ο εργαζόμενος δεν υποχρεούται να εργάζεται αποκλειστικά για τον φερόμενο ως εργοδότη κατά τη διάρκεια των ωρών αυτών και/ή ορισμένες δραστηριότητες που ασκούνται κατά τις ώρες αυτές (π.χ. η οδήγηση) ενδέχεται να ωφελούν τόσο τον φερόμενο ως εργοδότη όσο και τρίτους·
                           
                        
                              6.2.
                           
                           
                              Παρέχεται στον εργαζόμενο ευρεία ευχέρεια όσον αφορά τον τρόπο παροχής της εργασίας, σε βαθμό ώστε να έχει τη δυνατότητα να οργανώνει τον χρόνο του κατά τρόπο που να εξυπηρετεί τον ίδιο, και όχι αποκλειστικά τα συμφέροντα του φερόμενου ως εργοδότη;
                           
                        
            
         (1)  Οδηγία 2003/88/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με ορισμένα στοιχεία της οργάνωσης του χρόνου εργασίας (ΕΕ 2003, L 299, σ. 9).